b"\n_START_ARTICLE_\n\xc5\xa0\xc4\x8dir\n_START_SECTION_\nOpis\n_START_PARAGRAPH_\nZrnati \xc5\xa1\xc4\x8dir je pokon\xc4\x8dna, do 2,5 m visoka in mo\xc4\x8dno razvejena rastlina. Listi so enostavni, nedeljeni, z dolgim pecljem in na spodnji strani lista mo\xc4\x8dno izstopajo\xc4\x8dim \xc5\xbeiljem. Mo\xc5\xa1ka in \xc5\xbeenska socvetja rastejo iz zalistij v dolgih grozdih, katerih oblika je odvisna od vrste. Plod je bo\xc4\x8dno splo\xc5\xa1\xc4\x8den in poln drobnih le\xc4\x8di podobnih semen bele, kremne, rjave, rde\xc4\x8de ali \xc4\x8drne barve. Je ugodne prehranske sestave, saj vsebuje do 65\xc2\xa0% \xc5\xa1kroba, 13\xe2\x80\x9318\xc2\xa0% beljakovin in do 7\xc2\xa0% ma\xc5\xa1\xc4\x8dob.\n_START_SECTION_\nZgodovina\n_START_PARAGRAPH_\nZrnati \xc5\xa1\xc4\x8dir izvira iz Mehike in Ju\xc5\xbene Amerike, kjer naj bi bil udoma\xc4\x8den \xc5\xbee 4000 let pr. n. \xc5\xa1t. Za Azteke je bil \xc5\xa1\xc4\x8dir ob koruzi poglavitna hrana.\n_START_SECTION_\nEtimologija\n_START_PARAGRAPH_\nLatinsko ime \xc2\xbbAmaranthus\xc2\xab\xc2\xa0in iz njega izpeljani izrazi v sodobnih indoevropskih jezikih izhajajo iz gr\xc5\xa1kega \xe1\xbc\x80\xce\xbc\xce\xac\xcf\x81\xce\xb1\xce\xbd\xcf\x84\xce\xbf\xcf\x82 (amarantos) 'nevene\xc4\x8d', kar je bilo \xc5\xa1ele kasneje ljudskoetimolo\xc5\xa1ko naslonjeno na sicer v botani\xc4\x8dnem imenoslovju pogosto gr\xc5\xa1ko besedo za 'ro\xc5\xbeo oz. cvet' \xe1\xbc\x84\xce\xbd\xce\xb8\xce\xbf\xcf\x82 (anthos). \xc4\x8ceprav v Sloveniji uspevajo divje vrste \xc5\xa1\xc4\x8dira (srhkodlakavi \xc5\xa1\xc4\x8dir je njivski plevel) in je bil znan tudi kot okrasna rastlina, se je vedenje o mo\xc5\xbenosti gojenja za prehrano v javnosti raz\xc5\xa1irilo po letu 2000. \xc5\xbdito se prodaja skoraj izklju\xc4\x8dno pod imenom amarant."